Protokol št. 2

o prestrukturiranju češke jeklarske industrije

1. Ne glede na člena 87 in 88 Pogodbe ES se državna pomoč, ki jo je podelila Češka v namene prestrukturiranja določenim delom češke jeklarske industrije od 1997 do 2003, šteje za združljivo s skupnim trgom pod pogojem, da:

- se obdobje iz člena 8(4) Protokola 2 o proizvodih ESPJ k Evropskemu sporazumu o pridružitvi med Evropskimi skupnostmi in njihovimi državami članicami na eni strani in Češko republiko na drugi strani [1] podaljša do dne pristopa,

- se v celotnem obdobju 2002-2006 spoštuje pogoje, ki so določeni v načrtu za prestrukturiranje, na podlagi katerega je bila veljavnost zgornjega protokola podaljšana,

- se izpolni pogoje, ki so določeni v tem protokolu, in

- se češki jeklarski industriji od dne pristopa ne izplača nobene državne pomoči za prestrukturiranje.

2. Prestrukturiranje češkega jeklarskega sektorja, kot je opisano v posamičnih poslovnih načrtih podjetij, ki so našteta v Prilogi 1, in skladno s pogoji iz tega protokola se konča najkasneje 31. decembra 2006 (v nadaljnjem besedilu "konec obdobja prestrukturiranja").

3. Le podjetja našteta v Prilogi 1 (v nadaljnjem besedilu "upravičena podjetja") so upravičena do državne pomoči v okviru češkega programa za prestrukturiranje jeklarstva.

4. Upravičeno podjetje ne sme:

(a) v primeru združitve s podjetjem, ki ni vključeno v Prilogo 1, prenesti koristi od pomoči, ki je bila podeljena upravičenemu podjetju;

(b) prevzeti sredstev podjetja, ki ni vključeno v Prilogo 1 in ki je v obdobju do 31. decembra 2006 v stečaju.

5. Vsaka naknadna privatizacija kateregakoli upravičenega podjetja spoštuje pogoje in načela o rentabilnosti, državnih pomočeh in zmanjšanju zmogljivosti, ki so opredeljeni v tem protokolu.

6. Skupna pomoč za prestrukturiranje, ki se podeli upravičenim podjetjem, se določi z utemeljitvami v odobrenem češkem načrtu za prestrukturiranje jeklarstva in v posamičnih poslovnih načrtih, kakor jih je odobril Svet. V vsakem primeru pa je izplačana pomoč v obdobju 1997-2003 omejena na največji znesek 14147425201 CZK. Od te skupne vsote prejme Nová Huť največ 5700075201 CZK, Vítkovice Steel prejme največ 8155350000 CZK in Válcovny Plechu Frýdek Místek prejme največ 292000000 CZK, v odvisnosti od zahtev iz odobrenega načrta za prestrukturiranje. Ta pomoč se podeli le enkrat. Češka jeklarski industriji v namene prestrukturiranja ne podeli nobenih nadaljnjih pomoči.

7. Neto zmanjšanje zmogljivosti, ki ga doseže Češka za končne proizvode v obdobju 1997-2006 je 590000 ton.

Zmanjšanje zmogljivosti se meri le na podlagi trajnega zapiranja proizvodnih zmogljivosti s takim fizičnim uničenjem, da njihovo delovanje ni več mogoče. Stečaj jeklarskega podjetja se ne šteje za zmanjšanje zmogljivosti.

Zgornja stopnja neto zmanjšanja zmogljivosti skupaj s katerimkoli drugim zmanjšanjem zmogljivosti, ki je opredeljeno kot potrebno v programih za prestrukturiranje, se dosežejo skladno s časovnim razporedom v Prilogi 2.

8. Češka do pristopa v skladu s pravnim redom EU odstrani trgovinske ovire na trgu premoga, kar omogoči češkim jeklarskim podjetjem dostop do premoga po mednarodnih tržnih cenah.

9. Izvede se poslovni načrt za upravičeno podjetje Nová Huť, predvsem:

(a) Obrat Vysoké Pece Ostrava se s pridobitvijo polnega lastništva prenese v organizacijski okvir Nová Huť. Za združitev se določi ciljni datum, vključno z določitvijo odgovornosti za njegovo izvedbo.

(b) Prizadevanja za prestrukturiranje se osredotočijo na naslednje:

- razvoj Nová Huť iz proizvodno naravnane v tržno naravnano in izboljšanje učinkovitosti in uspešnosti njenega poslovnega upravljanja, vključno z večjo transparentnostjo stroškov,

- Nová Huť spremeni svojo ponudbo in se preusmeri na trge z večjo dodano vrednostjo,

- Nová Huť izvede potrebne investicije, da bi se kratkoročno doseglo boljšo kakovost končnih izdelkov;

(c) izvede se prestrukturiranje zaposlovanja; do 31. decembra 2006 se na podlagi konsolidiranih podatkov zadevnih upravičenih podjetij doseže ravni produktivnosti, primerljive s tistimi, ki jih dosegajo jeklarske skupine v EU;

(d) do pristopa se doseže upoštevanje ustreznega pravnega reda Skupnosti na področju varstva okolja, vključno s potrebnimi naložbami, ki jih obravnava poslovni načrt. V skladu s poslovnim načrtom se do 1. novembra 2007 izvede tudi potrebne bodoče naložbe v zvezi z IPPC, da bi se zagotovilo upoštevanje Direktive 96/61/ES o celovitem preprečevanju in nadzorovanju onesnaževanja [2].

10. Izvede se poslovni načrt za upravičeno podjetje Vítkovice Steel, predvsem:

(a) najkasneje do 31. decembra 2006 se Duo Mill dokončno zapre. V primeru, da podjetje kupi strateški investitor, se sklene kupno pogodbo s pogojem zaprtja do tega datuma;

(b) prizadevanja za prestrukturiranje se osredotočijo na naslednje:

- povečanje neposredne prodaje in večje osredotočenje na zmanjšanje stroškov, kar je bistveno za bolj učinkovito poslovno upravljanje,

- prilagoditev povpraševanju na trgu in preusmeritev na trge proizvodov z višjo dodano vrednostjo,

- prenos predlaganih naložb v sekundarnem procesu izdelave jekla iz leta 2004 v leto 2003, da bi podjetje lahko konkuriralo predvsem po kvaliteti in ne po ceni;

(c) do pristopa se doseže upoštevanje ustreznega pravnega reda Skupnosti na področju varstva okolja, vključno s potrebnimi naložbami, ki jih obravnava poslovni načrt, ki vključuje potrebo po bodočih naložbah v zvezi z IPPC.

11. Izvede se poslovni načrt za upravičeno podjetje Válcovny Plechu Frýdek Místek (VPFM), predvsem:

(a) se do konca leta 2004 dokončno zapreta valjarni št. 1 in 2;

(b) prizadevanja za prestrukturiranje se osredotočijo na naslednje:

- izvedejo se potrebne investicije, da bi se kratkoročno doseglo boljšo kakovost končnih izdelkov;

- dajanje prednosti izvajanju opredeljenih ključnih možnosti za povečanje dobička (vključno s prestrukturiranjem zaposlovanja, zmanjšanjem stroškov, izboljšanjem donosnosti in preusmeritvijo distribucije).

12. Z vsemi naknadnimi spremembami v splošnem načrtu za prestrukturiranje in v posamičnih načrtih se mora strinjati Komisija in, kadar je to primerno, tudi Svet.

13. Prestrukturiranje se izvede v pogojih popolne transparentnosti in na podlagi načel zdravega tržnega gospodarstva.

14. Komisija in Svet pred in po pristopu do konca obdobja prestrukturiranja v skladu z odstavki od 15 do 18 natančno spremljata izvajanje prestrukturiranja in izpolnjevanje pogojev iz tega protokola o rentabilnosti, državnih pomočeh in zmanjšanju zmogljivosti. V ta namen Komisija poroča Svetu.

15. Komisija in Svet spremljata kazalce prestrukturiranja iz Priloge 3.

16. Spremljanje vključuje neodvisno ocenjevanje, ki se izvede v letih 2003, 2004, 2005 in 2006. Komisijin preizkus rentabilnosti je pomemben element pri oceni, da so izpolnjeni pogoji za rentabilnost.

17. Češka v celoti spoštuje vse ureditve za spremljanje, predvsem:

- Češka Komisiji najkasneje do 15. marca in 15. septembra v vsakem letu do konca obdobja prestrukturiranja predloži šestmesečna poročila o prestrukturiranju upravičenih podjetij,

- če Komisija ne odloči drugače, prvo poročilo prispe v Komisijo do 15. marca 2003 in zadnje poročilo do 15. marca 2007,

- Poročila vsebujejo vse podatke, ki so potrebni za spremljanje procesa prestrukturiranja in za spremljanje zmanjševanja in uporabe zmogljivosti, in zagotavljajo zadostne finančne podatke, ki omogočajo oceno ali so izpolnjeni pogoji in zahteve, ki jih vsebuje ta protokol. Poročila vsebujejo vsaj podatke iz Priloge 4, za katere si Komisija pridržuje pravico spremembe skladno z izkušnjami, ki jih je pridobila v procesu spremljanja. Poleg posamičnih poslovnih poročil podjetij iz Priloge I se pripravi tudi poročilo o splošnem položaju češkega jeklarskega sektorja, vključno z zadnjim makroekonomskim razvojem.

- Češka obveže upravičena podjetja, da razkrijejo vse ustrezne podatke, ki bi se jih v drugih okoliščinah lahko štelo za zaupne. V svojem poročanju Svetu Komisija zagotovi, da se ne razkrije zaupnih informacij, ki zadevajo posamezna podjetja.

18. Komisija lahko kadar koli pooblasti neodvisnega svetovalca, da oceni rezultate spremljanja, izvede potrebne preiskave in poroča Komisiji in Svetu.

19. Če Komisija na podlagi poročil iz odstavka 16 ugotovi, da je prišlo do znatnih odstopanj od finančnih podatkov, na katerih je bila narejena ocena rentabilnosti, lahko od Češke zahteva, da sprejme ustrezne ukrepe za okrepitev ukrepov za prestrukturiranje zadevnih upravičenih podjetij.

20. Če spremljanje pokaže da:

(a) pogoji za prehodne ureditve iz tega protokola niso bili izpolnjeni ali da

(b) zaveze prevzete v okviru podaljšanja obdobja v katerem lahko Češka izjemoma podeli državno pomoč za prestrukturiranje svoje jeklarske industrije v skladu z Evropskim sporazumom [3] niso bile izpolnjene ali da

(c) je Češka v obdobju prestrukturiranja jeklarski industriji in predvsem upravičenim podjetjem podelila dodatne nezdružljive državne pomoči,

prehodne ureditve iz tega protokola ne veljajo.

Komisija naredi vse potrebno, da se od zadevnih podjetij zahteva povrnitev vseh pomoči, ki so bile podeljene s kršenjem pogojev iz tega protokola.

[1] UL L 360, 31.12.1994, str. 2.

[2] UL L 257, 10.10.1996, str. 26.

[3] UL L 360, 31.12.1994, str. 2.

--------------------------------------------------

PRILOGA 1

PODJETJA, KI PREJEMAJO DRŽAVNO POMOČ PO PROGRAMU ZA PRESTRUKTURIRANJE JEKLARSTVA ČEŠKE REPUBLIKE

NOVÁ HUŤ, a. s.

Češka republika

VÍTKOVICE STEEL, a. s.

Ruská 2887/101

706 02 Ostrava — Vítkovice

Češka republika

VÁLCOVNY PLECHU, a. s.

Křižíkova 1377

Frýdek — Místek

Češka republika

--------------------------------------------------

PRILOGA 2

ČASOVNI RAZPORED SPREMEMB ZMOGLJIVOSTI (ZMANJŠANJA IN POVEČANJA) [1]

Podjetje | Obrat | Sprememba zmogljivosti (t/leto) | Datum spremembe proizvodnje | Datum trajnega zaprtja |

Poldi Hütte | Valjarne V1-V8 | -120000 | 1.8.1999 | 31.5.2000 |

VPFM | Vroči valjarni št. 1 in 2 | -70000 | 31.12.2004 | 31.12.2005 |

Vítkovice Steel | Dvojna valjarna | -130000 | 30.6.2006 | 31.12.2006 |

Nová Huť | Valjarna za težko profilirano jeklo - HCC | -600000 | 31.8.2006 | 31.12.2006 |

Nová Huť | Valjarna za profilirano jeklo | +330000 | 1.1.2007 | — |

| Neto sprememba zmogljivosti | -590000 | | |

[1] Zmanjšanja zmogljivosti morajo biti trajna, kot jih opredeljuje Odločba Komisije št. 3010/91/ECSC (UL L 286, 16.10.1991, str. 20).

--------------------------------------------------

PRILOGA 3

KAZALCI IN SPREMLJANJE PRESTRUKTURIRANJA

1. Rentabilnost

Ob upoštevanju posebnih računovodskih pravil, ki jih uporablja Komisija, vsako upravičeno podjetje najkasneje 31. decembra 2006 doseže minimalni letni bruto poslovni izid, ki predstavlja določen odstotek od prometa (10 odstotkov za neintegrirana jeklarska podjetja, 13,5 odstotkov za integrirane jeklarne) in minimalni donos lastnega kapitala 1,5 odstotka od prometa. To se preverja z neodvisnim ocenjevanjem, ki se opravi letno med leti 2003 in 2006, kakor to določa odstavek 16 protokola.

2. Produktivnost

Do 31. decembra 2006 se postopno doseže skupna produktivnost, ki je primerljiva s tisto, ki jo dosega jeklarska industrija v EU. To se preverja z neodvisnim ocenjevanjem, ki se opravi letno med leti 2003 in 2006, kakor to določa odstavek 16 protokola.

3. Zmanjšanje stroškov

Posebno pozornost se posveti zmanjšanju stroškov kot enemu izmed ključnih elementov rentabilnosti. Zmanjšanje stroškov se izvede v celoti, v skladu s poslovnimi načrti upravičenih podjetij.

--------------------------------------------------

PRILOGA 4

OKVIRNI SEZNAM ZAHTEVANIH INFORMACIJ

1. Proizvodnja in učinki na trgu

- mesečna proizvodnja surovega jekla, vmesnih in končnih izdelkov po kategorijah in po skupinah proizvodov,

- prodani proizvodi, vključno s prostorninami, cenami in trgi; razdelitev po vrstah proizvodov.

2. Investicije

- podrobnosti o izvedenih investicijah,

- datum zaključka investicij,

- stroški investicije, viri financiranja in znesek morebitne povezane pomoči,

- datum morebitnega plačila pomoči.

3. Zmanjšanje delovne sile

- število in časovna razporeditev,

- spremembe v zaposlovanju v upravičenih podjetjih (upošteva razlikovanje med direktnim in indirektnim zaposlovanjem).

4. Zmogljivost (upoštevaje celoten jeklarski sektor na Češkem)

- datum ali predvideni datum prenehanja proizvodnje v zmogljivostih izraženih v MPP (MPP-največja možna letna proizvodnja, ki je dosegljiva v običajnih delovnih pogojih), ki se jih bo zaprlo in njihov opis,

- datum (ali predvideni datum) demontaže zadevne naprave in podrobnosti demontaže, kot je opredeljena v Odločbi Komisije št. 3010/91/ESPJ o informacijah, ki jih morajo o svojih naložbah pošiljati jeklarska podjetja [1],

- datum (ali predvideni datum) vzpostavitve novih zmogljivosti in njihov opis,

- spremembe v skupnih zmogljivostih na Češkem za surovo jeklo in končne proizvode po kategorijah.

5. Stroški

- razdelitev stroškov in njihovo spreminjanje v preteklosti in v prihodnosti, predvsem glede prihrankov stroškov za delovno silo, porabo energije, surovine, glede zmanjšanja pritiklin in zunanjih storitev.

6. Finančni rezultati

- spremembe izbranih ključnih finančnih razmerij, ki omogočajo preverjanje, da je bil narejen napredek v smeri večje rentabilnosti (finančni rezultati in razmerja morajo biti posredovani v obliki, ki omogoča primerjavo z načrtom podjetja za finančno prestrukturiranje in morajo vključevati Komisijin preizkus rentabilnosti),

- raven finančnih obremenitev,

- podrobnosti in časovni razpored podeljenih pomoči,

- podrobnosti in časovni razpored odplačevanja že podeljenih pomoči,

- modalitete in pogoji vseh novih posojil (ne glede na vir).

7. Privatizacija

- prodajna cena in obravnavanje obstoječih obveznosti,

- prejemnik rezultata prodaje,

- datum prodaje,

- finančni položaj podjetja v času prodaje,

- vrednost podjetja/sredstev v času prodaje in uporabljeni način za njeno oceno.

8. Izgradnja novega podjetja ali novih naprav, ki pomeni povečanje zmogljivosti

- identiteta vsakega udeleženca iz zasebnega in javnega sektorja,

- viri financiranja udeležencev za izgradnjo novega podjetja ali novih naprav,

- modalitete in pogoji udeležbe zasebnih in javnih imetnikov deležev,

- poslovodna struktura novega podjetja.

[1] UL L 286, 16.10.1991, str. 20.

--------------------------------------------------